ડૉનાલ્ડ ટ્રમ્પનું આ પગલું અણધાર્યું છે પણ અનપેક્ષિત નથી, કેમ કે અમેરિકા લાંબા સમયથી આ હિલચાલ કરતું જ હતું. અમેરિકાના પ્રમુખ ડોનાલ્ડ ટ્રમ્પે અમેરિકાનું ઇઝરાયેલ ખાતેનું દૂતાવાસ તેલ અવીવથી જેસલેમ લઈ જવાનું નક્કી ભલે અત્યારે કર્યું પણ વાસ્તવમાં ઘણાં વર્ષોથી અમેરિકા પોતાનું દૂતાવાસ જેસલેમમાં ખસેડવા હિલચાલ કરી રહ્યું હતું. ૧૯૯૫માં અમેરિકી કોંગ્રેસે જેસલેમ એમ્બસી એક્ટ પસાર કર્યો હતો. આ કાયદા અંતર્ગત અમેરિકાએ પોતાનું દૂતાવાસ તેલ અવીવથી જેસલેમ લઈ જવાની યોજનાને અમેરિકાની કોંગ્રેસ એટલે કે સંસદે મંજૂરી આપી હતી. અલબત્ત મામલો ઠેલાતો રહ્યો કેમ કે તેના પ્રત્યાઘાત ઘેરા પડશે તે સૌને ખબર હતી. તેના કારણે ૧૯૯૫ બાદ અમેરિકાના દરેક રાષ્ટ્રપ્રમુખ દૂતાવાસ ખસેડવાનું ટાળતા આવ્યા છે અને સુરક્ષાનાં કારણોનો હવાલો આપીને આ કાયદાના અમલ પર રોક લગાવતા રહ્યા છે.